Չորս հայ բանախօսներուն յաջորդեց Հայաստանի Ֆրանսական Համալսարանի նախկին վերատեսուչը, Տիկին Ժոէլ Լը Մորզելէք, որ յայտարարեց թէ ֆրանսախօս ըլլալէ եւ Ֆրանսախօսութեան Միջազգային Կազմակերպութեան մաս կազմելէ առաջ՝ Հայաստանը էր ու կը շարունակէ մնալ ֆրանսասէր։ Ըստ իրեն, հայոց տոկունութեան եւ գոյատեւումի կամքին աղբիւրը՝ իրենց հաւատքն է, պատմութեան մէջ հանդիսանալով առաջին քրիստոնեայ պետութիւնը՝ Յ. Տ. 301 թուականին։ Խաչակիրներու ժամանակ է որ հայերու եւ ֆրանսացիներու միջեւ ստեղծուեցան առաջին կապերը, նախ՝ զինուորական, ապա նաեւ՝ ընտանեկան։ Եդեսիոյ առաջին երեք կոմսերը հայ իշխանուհիներու հետ ամուսնացան։ Յետոյ ֆրանսացի Լուսինեանները թագաւորեցին հայկական Կիլիկիոյ մէջ, մինչեւ Սիսի անկումը մամլուքներուն ձեռքը՝ 1375‐ին։ Ռուբինեան վերջին արքան՝ Լեւոն Զ. կը հանգչի Սէն Տընիի ֆրանսացի թագաւորներու գերեզմաննոցը։ Իսկ առեւտրական յարաբերութիւնները չընդհատուեցան։ Հայ վաճառականներ կը մասնակցէին Լիոնի տօնավաճառներուն։ Մարսէյլի մէջ ԺԷ. դարուն հայկական մատուռ մը եւ տպարան մը հիմնուեցան։ Վերսայլի պարտէզներուն մէջ զետեղուած են Մեծն Տիգրանի եւ Տրդատ թագաւորի արձանները։